tartuNLP/wikipedia-smugri-20251201 huggingface dataset:
Michael Diana

Michael ”Mike” Diana (s. 1969) on yhdysvaltalainen underground-sarjakuvataiteilija ja piirtäjä, joka tuli tunnetuksi saadessaan 1994 ensimmäisenä taiteilijana Yhdysvalloissa tuomion säädyttömän materiaalin julkaisemisesta, markkinoinnista ja levittämisestä. Pitkähkön oikeustaistelun seurauksena yksi syytteistä kumoutui, mutta kaksi pysyi voimassa korkeimman oikeuden päätettyä olla ottamatta asiaa käsiteltäväkseen.
Tuotanto ennen tuomiota.
Diana osti 1986 videokameran ja alkoi tehdä splatter-elokuvaa näkemiensä kauhuelokuvien innoittamana. Hän käytti nuorempia sisaruksiaan näyttelijöinä. Floridan Largossa kuvattu "Bloodbrothers" valmistui 1989. Kaksi vuotta myöhemmin valmistui toinen videoelokuva "Baked Baby Jesus". 1991 tai 1992 peitehenkilöllisyyden turvin toiminut Floridan poliisin työntekijä osti postitse kopiot Bloodbrothersista ja Dianan toisesta videoelokuvasta sekä kappaleet hänen "Boiled Angel" -sarjakuvansa numeroista 7 ja 8. Näitä sarjakuvalehtiään Diana jakeli valokopioituina tiettävästi pääasiassa lähipiirilleen. Katsottuaan elokuvat syyttäjänvirasto ei nähnyt niissä huomautettavaa.
Pidätys ja ensimmäinen tuomio.
Diana pidätettiin vuonna 1994, ja floridalainen lautamiehistö totesi hänet syylliseksi säädyttömän materiaalin julkaisemiseen, markkinointiin ja levittämiseen ja sanoi ettei Dianan töillä ole "todellista kirjallista, taiteellista, poliittista tai tieteellistä arvoa." Diana tuomittiin kolmen vuoden ehdonalaiseen rangaistukseen, 3 000 dollarin sakkoihin, sekä maksulliseen koulutukseen ja psykiatrikäynteihin. Hänet alistettiin yllätyskäynneille sen seuraamiseksi, pitäisikö hän hallussaan tai loisiko säädytöntä aineistoa. Lisäksi Diana määrättiin välttämään kanssakäymistä alaikäisten kanssa ja hänelle tuomittiin 1248 tuntia yhdyskuntapalvelua.
Seuranneet oikeustapahtumat.
Sarjakuva-alan sananvapautta puolustava Comic Book Legal Defense Fund -järjestö ja American Civil Liberties Union antoivat Dianalle taloudellista ja oikeusapua, kun Diana valitti tuomiostaan turhaan kahdesti osavaltion vetoomustuomioistuimeen. Dianan osapuoli syytti molemmissa tapauksissa oikeutta asiattomasta toiminnasta, mutta yksi kolmesta syytteestä kuitenkin kumottiin: säädyttömän aineiston markkinointi.
Kesäkuussa 1996 tuomari Douglas Baird totesi Dianan "Boiled Angel 7"- ja "Boiled Angel: ATE" -sarjakuvalehdet säädyttömiksi ja avoimen loukkaaviksi.
Toukokuussa 1997 CBLDF ja ACLU, avustajanaan tunnettu sananvapausaktivisti ja asianajaja George Rehdart pyysivät Yhdysvaltain korkeinta oikeutta ottamaan Dianan tapauksen käsittelyyn. Oikeus kuitenkin hylkäsi vetoomuksen "ilman kommentteja". Diana muutti tuomion saatuaan New Yorkiin, jossa suoritti yhdyskuntapalveluaan vapaaehtoistyöllä CBLDF:lle ja on tehnyt sarjakuvia ja muuta taidetta senkin jälkeen.
Courtney Ford

Courtney Braden Ford (s. 27. kesäkuuta 1978 Orange County, Kalifornia, Yhdysvallat) on yhdysvaltalainen näyttelijä ja elokuvatuottaja. 
Yksityiselämä.
Ford on naimisissa näyttelijä Brandon Routhin kanssa. Pari meni kihloihin 2006 ja naimisiin 2007 El Capita Ranchissa Santa Barbarassa.
Ford on Roberto Orcin ja J. R. Orcin sisarpuoli.
Harmaakallio

Harmaakallio on kalliomäki Espoossa Saunalahden kaupunginosassa. Siellä sijaitsee Espoon radio- ja televisioaseman 326 metriä korkea masto 44 metriä korkealla paikalla. Harmaakallio tuli julkisen keskustelun aiheeksi, kun sinne suunniteltiin Espoon jätevedenpuhdistamon laajennusta. Harmaakallion alue kuuluu Espoonjoen valuma-alueeseen.
Augustine Washington

Augustine Washington (1694 Westmoreland, Virginia – 12. huhtikuuta 1743 Ferry Farm, Virginia) oli virginialainen viljelijä ja Yhdysvaltain ensimmäisen presidentin George Washingtonin isä. 
Perhe.
Augustine Washington syntyi Westmorelandissa Virginiassa vuonna 1694. Hänen vanhempansa olivat Mildred Warner Washington Gale ja Lawrence Washington, joista jälkimmäinen toimi sotilaskomentajana. Washingtonin isoisä John Washington oli tullut Englannista Yhdysvaltoihin vuonna 1656.
Elämä.
Nuoruus &amp; ensimmäinen avioliitto.
Vuonna 1698, Augustine Washingtonin ollessa 4-vuotias, hänen isänsä kuoli. Augustine peri tältä noin neljän neliökilometrin kokoisen tilan Westmorelandista. 
Vuonna 1715 Washington meni naimisiin orvoksi jääneen Jane Butlerin kanssa. Washington ja Butler asettuivat asumaan Washingtonin perimälle tilalle. Washington osti hiljalleen uusia alueita tilansa viereltä ja vuonna 1726 hän rakensi yhdessä Butlerin kanssa uuden talon. 
Washington kasvatti tilallaan tupakkaa käyttäen hyödyksi orjatyövoimaa. Maanviljelyn lisäksi Washington oli myös aktiivinen Anglikaanisessa kirkossa ja paikallisessa politiikassa. Washington toimikin useasti piirikunnan sheriffinä.
Washington sai yhdessä Jane Butlerin kanssa neljä lasta, joista kuitenkin vain kaksi, Lawrence ja Augustine, jr., selvisivät hengissä aikuiskään asti. Butler kuitenkin kuoli yllättäen vuonna 1729.
Toinen avioliitto.
Vuonna 1731 Washington päätti mennä naimisiin 23-vuotiaan Mary Ballin kanssa. He saivat yhteensä kuusi lasta, joista viimeinen (Mildred Washington) kuitenkin kuoli jo vuoden ikäisenä.
Ngerulmud

Ngerulmud on Palaun Babeldaobin saarella Melekeokin osavaltiossa sijaitseva paikkakunta, jossa toimii maan hallinto.
Historia.
Ngerulmudista tuli Palaun pääkaupunki virallisesti 7. lokakuuta 2006 alkaen, kun valtionhallinto siirrettiin sinne Kororista.
Palau rakennutti Ngerulmudiin näyttävän hallintokompleksin. Havaijilaisen arkkitehdin suunnitelmaan kuuluu 13 metriä korkea kupoli ja erilliset uusklassiset rakennukset lainsäädäntö-, toimeenpano- ja tuomiovallan käyttöön. Hankkeen kustannukset, 45 miljoonaa Yhdysvaltain dollaria, katettiin Taiwanin myöntämällä matalakorkoisella lainalla.
Joulukuussa 2011 Ngerulmudiin perustettiin parlamentin päätöksellä postitoimisto, joka tosin suljettiin kannattamattomana jo huhtikuussa 2013: tuona aikana postitoimiston kustannukset olivat 30 000 $ ja tulot (suurimmaksi osaksi postimerkkien myynnistä) 2000 $. Maan toinen postitoimisto sijaitsee Kororissa, jonne Ngerulmudin toimipisteen entiset työntekijät siirtyivät. 
Nykyään.
391 asukkaan kaupunki on maailman pienin itsenäisen valtion pääkaupunki. Palaulla väestölaskentaa ei tehdä kuntakohtaisesti, eli virallisessa tuloksessa ovat mukana kaikki Melekeokin osavaltion asukkaan, joita vuoden 2020 väestölaskennan mukaan oli 318.
Pääkaupunki on myös ainoa asutuskeskus Palaulla, jolla on oma postinumeronsa (96939).
Sakramenttikaappi

Sakramenttikaappi eli monstranssikaappi eli hostiarum eli tabernaakkeli on katolisissa kirkoissa kaappi, jossa säilytetään siunattua ehtoollisleipää eli hostiaa. Ehtoollisleipä säilytetään usein monstranssissa (lat. monstrare, näyttää) erityisessä säilytysastiassa, ciboriumissa.
Hostiaa kuljetettiin Kristuksen Pyhän Ruumiin juhlan yhteydessä, ja kuljetusta varten oli astia, monstranssi. Pohjoismaissa keskiajalta säilyneet monstranssikaapit olivat harvinaisia, mutta niitä on ollut kaikissa kirkoissa. Vain yksi tällainen kaappi on säilynyt Suomessa Naantalin kirkossa.
Ruotsin kirkossa on monissa kirkoissa otettu vanha, keskiaikainen sakramenttikaappi uudelleen käyttöön, tai sellainen on hankittu uudempiin kirkkoihin.
Hopeakynä

Hopeakynä on kynä, jonka varteen on kiinnitetty hopeinen kärki.
Hopeakynä oli suosituimmillaan renessanssin taiteessa Italiassa, Saksassa ja Hollannissa, vaikka se, samoin kuin sen lyijykärkinen muunnos, tunnettiin jo antiikin aikana. Antiikin Kreikan ohella muinaisessa Egyptissä ja Roomassa käytettiin pieniä lyijykiekkoja piirtämiseen ja kirjoittamiseen. Euroopassa käytettiin myös 1300-luvulta alkaen hopean ohella lyijystä tai sinkistä tehtyjä kärkiä hopeakynissä.
Hopeakynällä voi piirtää vain liidulla tai luujauholla pohjustetulle alustalle. Kynän aluksi harmaa jälki muuttuu rusehtavaksi ajan myötä, samoin kuin huonosti kiinnitetyt hopeayhdisteet valokuvassa.
Sailor Jerry

Norman Keith Collins (14. tammikuuta 1911 Reno – 12. kesäkuuta 1973) tunnetaan myös nimellä "Sailor Jerry" oli yhdysvaltalainen tatuointitaiteilija ja yksi niin sanotun old school -tatuointitaiteen pioneereista.
Sailor Jerry.
Collins tunnettiin värikkäästä kielenläytöstään, ja pukeutui usein aikakaudelle tyypilliseen valkoiseen T-paitaan joka myös paljasti näkyvästi hänen tatuoidut käsivartensa, tämä herätti runsaasti huomiota kansan parissa. Mike Malone, joka otti Sailor Jerryn tatuointiliikkeen haltuunsa Collinsin kuoleman jälkeen, on jälkikäteen kuvaillut Jerryä " A-luokan merirosvoksi".
Nuoruus.
Nuorena Norman Collins matkusteli junalla pitkin Yhdysvaltoja. Norman "Sailor Jerry" Collinsin tarina alkoi hänen tutustuttuaan Tatts Thomas nimisen tatuoijaan joka opetti Collinsin käyttämään tatuointikonetta.
19-vuotiaana Collins astui Yhdysvaltain laivaston palvelukseen. Laivastossa ollessaan Collins purjehti usein Japaniin jossa hän oppi Itämaisen tatuointitaidon joka muutti Collinsin tavan käyttää värejä ja tatuontikonetta. Tämä vaikutti myös ratkaisevasti tatuoinnin kehitykseen länsimaissa. Varttuneempana Collins perusti tatuointiliikkeensä Havaijin China Towniin.
Tatuoinnin ohella Collins toimi ison purjelaivan kapteenina, tällä hän järjesti kiertoajeluita Havaijin saarilla. Collins harrasti myös musiikkia ja juonsi satunnaisesti omaa radio-ohjelmaansa. Collinsin 3-mastoinen purjelaiva esiintyy lukuisissa Sailor Jerry tatuoinneissa.
Frottage

Frottage (ransk.) eli frottaasi on surrealistien kehittämä piirustustekniikka. Frottaasi tehdään laittamalla paperi epätasaisen ja karhean pinnan tai litteän esineen päälle. Paperia hangataan liidulla tai pehmeällä lyijykynällä niin, että koholla olevat osat saavat väriä. Surrealistit sovelsivat frottaasia myös öljymaalauksissa.
Frottagen kehitti Max Ernst vuonna 1925. Hän käytti paperin alla muun muassa kasvien lehtiä, maalausimpastoja ja säkkikangasta. Surrealistit suosivat muutenkin erilaisia automaattisia ja sattumanvaraisia tekniikkoja, joiden avulla he etsivät tietä alitajuntaan.
Frottaasia vastaavaa tekniikkaa käytetään myös arkeologiassa kalliopiirrosten, riimukivien ja vastaavien dokumentointiin.
Kiveen hakattujen kirjoitusten ja kuvioiden kopiomenetelmä, joka tunnetaan myös nimellä hierrevedos tunnettiin Kiinassa jo Han-dynastian aikana. Tämä puupiirrosten edelläkävijä tehdään asettamalla paperi reliefin pintaan ja hierretään paperia värityynyllä.
Sheanon Williams

Sheanon Antoine Williams (s. 17. maaliskuuta 1990 Boston, Massachusetts, Yhdysvallat) on yhdysvaltalainen jalkapalloilija, pelipaikaltaan puolustaja tai keskikenttäpelaaja. Hän edustaa Major League Soccerin Philadelphia Unionia.
Williams liittyi Philadelphia Unionin MLS-joukkueeseen elokuussa 2010 ja teki MLS-debyyttinsä 11. syyskuuta 2010 ottelussa Chicago Firea vastaan. Ennen Unionia hän pelasi Yhdysvaltain alemmilla sarjatasoilla Carolina Dynamon ja Harrisburg City Islandersin joukkueissa sekä UNC-Chapel Hillin yliopistojoukkueessa.
Williams kuului Yhdysvaltain jalkapalloliiton IMG Soccer Academy -koulutusohjelmaan vuosina 2005–2007. Hän osallistui alle 17-vuotiaiden MM-kilpailuihin vuonna 2007 ja alle 20-vuotiaiden MM-kilpailuihin vuonna 2009.
USS Texas (BB-35)

USS Texas (runkonumero BB-35) oli Yhdysvaltain laivaston New York -luokan taistelulaiva. Alus oli ensimmäinen Yhdysvaltain laivaston taistelulaiva, johon asennettiin ilmatorjuntakanuunat ja lentokonesuoja.
Valmistus.
Alus tilattiin Newport News Shipbuilding and Drydock Companyltä Newport Newsistä Virginiasta, missä köli laskettiin 17. huhtikuuta 1911. Alus laskettiin vesille 18. toukokuuta 1912 kumminaan neiti Claudia Lyon ja liitettiin laivastoon 12. maaliskuuta 1914 ensimmäisenä päällikkönään Albert W. Grant.
Palvelus.
"USS Texas" lähti Norfolkin laivastontelakalta 24. maaliskuuta 1914 Hampton Roadsissa pysähtyen New Yorkiin. Alus vietti 26. ja 27. päivien välisen yön Tompkinsvillessä New Yorkissa ennen siirtymistään New Yorkin laivastontelakalle, jossa sille seuraavien kolmen viikon aikana asennettiin tulenjohtojärjestelmä. Aluksen ollessa New Yorkissa Yhdysvaltain presidentti Woodrow Wilson siirrätti Atlantin laivaston aluksia Meksikon aluevesille maiden välille syntyneen jännitteen vuoksi. Ongelma saatiin ratkaistua, mutta sen seurauksena Yhdysvallat nousi 21.-22. huhtikuuta maihin Vera Cruzissa vallatakseen tulliaseman.
Alus lähti merelle 13. toukokuuta, ja se lähti Meksikon vesille ilman koeajoa ja sitä seurannutta telakointia. Oltuaan viisi päivää Hampton Roadsissa 14.-19. toukokuuta alus liittyi kontra-amiraali Frank Friday Fletcherin laivasto-osastoon Vera Cruzin edustalla 26. toukokuuta. Alus viipyi alueella tukemassa maajoukkoja hieman yli kaksi kuukautta, kunnes se lähti 8. elokuuta Nipenlahdelle Kuubaan ja edelleen New Yorkiin. Se siirrettiin laivastontelakalle 21. elokuuta.
Alus poistui telakalta 5. syyskuuta, ja se aloitti normaalipalveluksen Atlantin laivastossa. Lokakuussa alus palasi Meksikon rannikolle, ja siitä tehtiin kuukauden lopulla asema-alus Tuxpaniin, missä se viipyi marraskuun alkuun. Alus lähti Tampicosta 20. joulukuuta kohti New Yorkia, jossa se siirrettiin laivastontelakalle 28. joulukuuta. Aluksen korjaukset saatiin valmiiksi 16. helmikuuta 1915.
Alus liitettiin kesällä 1919 Tyynenmeren laivastoon, josta se siirrettiin vuonna 1924 Atlantin laivastoon. Alus oli modernisoitavana Norfolkin laivastontelakalla 1. elokuuta 1925 - 23. marraskuuta 1926.
Vuonna 1948 alus luovutettiin muistomerkiksi Texasin osavaltiolle. Alus hinattiin San Jacinto State Parkiin, missä se poistettiin virallisesti palveluskäytöstä 21. huhtikuuta. Alus poistettiin alusluettelosta 30. huhtikuuta.
Darłowo

Darłowo (, ) on kaupunki Itämeren rannikolla Luoteis-Puolassa. Kaupunki sijaitsee Sławnon piirikunnassa Länsi-Pommerin voivodikunnassa. Vuoden 2019 arvion mukaan Darłowossa asui 13 695 asukasta.
Kaupunki perustettiin todennäköisesti vuonna 1270, ja se tunnettiin aluksi nimellä Rügenwalde. Ensimmäinen maininta kaupungista on dokumentissa vuodelta 1271. Muun Pommerin lailla kaupunki saksalaistui ja päätyi Pyhän saksalais-roomalaisen keisarikunnan yhteyteen osana Pommerin herttuakuntaa. Vuodesta 1870 Pommeri oli osa yhdistynyttä Saksaa. Toisen maailmansodan aikana saksalaiset testasivat Darłowon alueella historian suurimpia tykkejä, ja siellä vieraili natsi-Saksan armeijan johtohenkilöstöä. 
Sodan jälkeen kaupunki liitettiin Puolaan muiden ns. takaisin saatujen alueiden () yhteydessä, ja sen saksalainen väestö siirrettiin Saksan uuden rajan länsipuolelle. Kaupunki sai uuden puolalaisen nimen Dyrłów, joka muutettiin myöhemmin Darłówiksi ja sittemmin nykyiseksi.
Kaupungissa sijaitsee 1300-luvulla rakennettu ja 1600-luvulla täysin uudistettu Pommerin ruhtinaiden linna, joka toimii nykyään museona. Kaupungissa on myös säilynyt vanhoja kaupunginmuurien jäänteitä, joista huomattavin on 1300-luvulla rakennettu porttitorni Kamienna Wysoka. Kaupungin satamassa sijaitsee 1800-luvulla rakennettu 20 metriä korkea majakka.
Rakvere Lihakombinaat

Rakvere Lihakombinaat AS on virolainen lihateollisuusyhtiö, liikevaihdoltaan Baltian suurin, toimii Virossa, Latviassa ja Liettussa.
Yhtiön keskus on Rakveren kaupunkiin vuonna 1990 valmistunut lihanjalostustehdas. Se on Baltian suurin ja suunniteltu alun perin tuottamaan elintarvikkeita Viron markkinoille ja Leningradin talousalueelle. Tehdas on suomalaisen Tuottajain Lihakeskuskunnan suunnittelema ja suomalaisten rakentajien rakentama. Viron uudelleenitsenäistymisen seurauksena Rakvere Lihakombinaat yksityistettiin 1995. Yhtiö laajensi toimintaansa sittemmin Latviaan 1997 ostettuaan sikäläisen A/s Rigas Miesnieksin.
Elokuussa 1998 Rakvere Lihakombinaat siirtyi suomalaiseen omistukseen, kun pörssiyhtiö HKScan Oyj osti siitä osake-enemmistön.
Historiaa.
Rakvere Lihakombinaat laskee toimintansa alkaneen 1890, jolloin Rakveressä avattiin kaupungin ensimmäinen teurastamo. Vuonna 1944 kaupunginteurastamoon liitettiin paikalliset Baumannin ja Schenkelin lihanjalostustehtaat ja näistä yhdessä muodostettiin neuvostotalouden mukainen kombinaatti. Vuonna 1963 Rakveren kombinaattiin liitettiin sen naapurit Kohtla-Järven ja Narvan lihakombinaatit. Tällöin siitä tuli Viron suurin liha-alan yritys.
Usolka

Usolka () on Jenisein vesistöön kuuluvan Tasejevan sivujoki Krasnojarskin aluepiirissä Venäjällä. Sen pituus on 356 kilometriä ja valuma-alueen laajuus 10 800 neliökilometriä.
Joki virtaa Keski-Siperian ylängön lounaisreunalla. Se jäätyy loka-marraskuun vaihteessa ja vapautuu jäistä huhti-toukokuussa. Keskimääräinen virtaama 69 kilometrin päässä joen suusta on 21,7 kuutiometriä sekunnissa. Kesällä on usein sateiden aiheuttamia tulvia.
Usolkan alajuoksulla on suolaesiintymiä, joista se on saanut nimensä. Joen varrella sijaitsevat Dzeržinskojen ja Tasejevon piirikeskukset.
Luettelo televisiosarjan Puumanainen jaksoista

Tämä on luettelo televisiosarjan Puumanainen jaksoista. Sarjan ensimmäinen jakso esitettiin ABC-kanavalla Yhdysvalloissa 23. syyskuuta 2009. 
Tähän mennessä jaksoja on esitetty yhteensä 63.
Sarjan jaksot on kahta poikkeusta (jaksot "Pilot" ja "Everything Man") lukuun ottamatta nimetty Tom Pettyn laulujen mukaan.
Taimyra

Taimyra () on Karanmereen laskeva joki Krasnojarskin aluepiirin Taimyrin piirissä Venäjällä. Sen pituus on 840 kilometriä (toisten tietojen mukaan 638 kilometriä), valuma-alueen laajuus 124 000 neliökilometriä ja keskimääräinen virtaus 1220 kuutiometriä sekunnissa.
Joki saa alkunsa Byrrangavuorilta, virtaa Taimyrjärven läpi ja laskee Karanmeren Taimyrinlahteen. Se jäätyy syys-lokakuun vaihteessa ja vapautuu jäistä touko-kesäkuussa. Virtaus vaihtelee voimakkaasti ja on pienimmillään talvella. Taimyralla harjoitetaan baikalinsiian, planktonsiian ja nelman kalastusta.
Tasejeva

Tasejeva () on Jenisein vesistöön kuuluvan Angaran sivujoki Krasnojarskin aluepiirissä Venäjällä. Sen pituus on 116 kilometriä, valuma-alueen laajuus 128 000 neliökilometriä ja keskimääräinen virtaus 740 kuutiometriä sekunnissa.
Joki saa alkunsa Birjusan ja Tšunan yhtyessä toisiinsa. Se jäätyy loka-marraskuun vaihteessa ja vapautuu jäistä huhti-toukokuussa. Tasejeva on liikennöintikelpoinen. Sen suurin sivujoki on Usolka.
Hantaika

Hantaika () on Jenisein sivujoki Krasnojarskin aluepiirin Taimyrin piirissä Venäjällä. Sen pituus on 174 kilometriä, valuma-alueen laajuus 30 700 neliökilometriä ja keskimääräinen virtaus 590 kuutiometriä sekunnissa.
Joki saa alkunsa Hantaiskojejärvestä. Se jäätyy lokakuussa ja vapautuu jäästä kesäkuun alussa.
Hantaikan suussa on Ust-Hantaiskajan vesivoimalaitos.
Kvelertak

Kvelertak on vuonna 2007 perustettu norjalainen metallimusiikkia soittava yhtye, joka julkaisi yhtyeen nimeä kantavan esikoisalbumin 21. kesäkuuta 2010. Yhtyeen musiikillinen tyyli on sekoitus metallimusiikin alalajeja ja punkia. Yhtye kirjoittaa sanoituksensa äidinkielellään norjaksi, ja kappaleiden teemat käsittelevät pääasiassa skandinaavista mytologiaa ja viikinkitaruja.
Heinäkuussa 2018 laulaja Erlend Hjelvik ilmoitti jättävänsä yhtyeen kesken kiertueen. Samaan aikaan yhtye ilmoitti saattavansa kiertueen loppuun korvaavan laulajan kanssa sekä valmistelevansa kappalemateriaalia vuonna 2019 julkaistavaa neljättä studioalbumia varten.
Jäsenet.
Entiset jäsenet.
Muut
Kadyi

Kadyi () on kaupunkimainen taajama Kostroman alueella Venäjällä. Se sijaitsee Njomdan sivujokeen Votgatiin laskevan Kadyjevkajoen suussa 146 kilometriä Kostromasta itään. Taajama on Kadyin piirin keskus. Sen kautta kulkee Kostroman ja Verhnespasskojen välinen maantie. Asukkaita on 3 500 henkeä (vuonna 2010).
Paikkakunta on perustettu vuonna 1546 linnoitukseksi tataarien hyökkäyksiä vastaan. 1400-luvulta lähtien seutu oli tärkeä suolan tuottaja. Vuonna 1673 Kadyista tuli Kostroman esikaupunki. Vuosina 1778–1797 se oli Kostroman käskynhaltijakuntaan kuuluneen kihlakunnan keskus. 1800-luvun lopulla Kadyi oli Makarjevin kihlakuntaan kuulunut tuhannen hengen pikkukaupunki, jonka asukkaat harjoittivat maanviljelyä sekä marjojen ja sienten kauppaa. Venäjän vallankumouksen jälkeen se alennettiin kyläksi. Vuonna 1971 se sai kaupunkimaisen taajaman statuksen.
Kadyissa toimii vaneritehdas, puunhankinta- ja metsäteollisuusyrityksiä, leipätehdas ja kirjapaino. Taajamassa on kaksi lastentarhaa, keskikoulu, musiikkikoulu ja lasten luomistyön keskus. Kulttuurilaitoksia ovat vapaa-ajankeskus, piirin keskuskirjasto, lastenkirjasto ja kotiseutumuseo. Sosiaalipalveluihin kuuluu palvelukeskus ja piirisairaala. Paikallislehtenä ilmestyy "Rodnoi krai" (”Kotiseutu”).
Pokara

Pokara (myös pokura (, "багор"), keksi (ruots. "käxe"), lastauspiikki, uittohaka) on metsätöissä, puun korjuussa käytettävä työväline. Pokaran avulla nostetaan ja vedetään puita esimerkiksi niitä pinottaessa tai lastattaessa. Pokarassa on lyhyt varsi, jonka toisessa päässä on piikkimäinen terä ja toinen pää on muotoiltu kahvaksi. Kahvan päässä voi olla mutka. Nykyään metsänkorjuun koneellistuminen on vähentänyt pokaran käyttöä. Käsityövälineistä perinteisen pokaran on korvannut "tukkikoukku eli nostokoukku", jossa kädensijana on varren sijasta soikea lenkkimäinen kahva ja puuhun tarraa koukun terävä pää.
Tukkeja uitossa käsiteltäessä käytetään pitkävartista "keksiä", jonka teräosa voi olla samantapainen kuin pokarassa, mutta käyttötapa on erilainen ja varsi pitkä. Keksi lyödään puuhun kiinni kahden käden otteella tai sillä vedetään tai työnnetään puuta lyömättä keksiä puuhun kiinni, pokaran käyttöote puolestaan on samantapainen kuin pientä veistokirvestä käytettäessä.
Ilmestysmaja

Ilmestysmaja eli tabernaakkeli (hepreaksi "Mishkan", "Ohel") oli siirrettävä pyhäkköteltta, jonka israelilaiset rakensivat Toisen Mooseksen kirjan mukaan pakomatkallaan Egyptistä. Ilmestysmaja rakennettiin israelilaisten johtajan Mooseksen Jumalalta saamien ohjeiden mukaisesti, ja se purettiin aina kun israelilaiset lähtivät liikkeelle. Ilmestysmajan kautta Jumala puhui kansalleen, mistä maja on saanut nimensä. Jumalan kerrottiin asustavan pyhäkön sisimmässä huoneessa eli kaikkeinpyhimmässä. Ilmestysmajan sisällä oli myös liitonarkki.
Israelilaiset pyhittivät ilmestysmajan Jumalalta saatujen ohjeiden mukaan, joihin kuului ylipappi Aaronin suorittamia uhreja.
Kun israelilaiset olivat pitkän pakomatkansa päätteeksi saapuneet luvattuun maahan, ilmestysmaja sijoitettiin Siloon, missä se sijaitsi koko tuomarien aikakauden ajan, kunnes kuningas Daavid haetutti sen Jerusalemiin. Ilmestysmajan korvasi kuningas Salomon rakennuttama temppeli.
Daniil Granin

Daniil Aleksandrovitš Granin (, oikea sukunimi "German", Ге́рман; 1. tammikuuta 1919 nykyisen Kurskin alueen Volyn – 4. heinäkuuta 2017 Pietari) oli venäläinen kirjailija.
Daniil Granin syntyi metsänhoitajan perheeseen. Isä karkotettiin Siperiaan ja äiti elätti perhettä ompelijana Leningradissa. Vuonna 1940 Daniil valmistui Leningradin polyteknisen instituutin sähkötekniikan tiedekunnasta. Hän työskenteli insinöörinä Kirovin tehtaalla ja osallistui toiseen maailmansotaan panssarijoukkojen komentajana. Vuonna 1942 hän liittyi Neuvostoliiton kommunistiseen puolueeseen. Sodan jälkeen Granin työskenteli sähköverkkolaitoksen päällikkönä ja suoritti jatko-opintoja.
Graninin kirjailijanura alkoi vuonna 1949. Hänen tuotantonsa keskeinen teema ovat tiedemiesten, insinöörien ja keksijöiden työhön liittyvät eettiset ja yhteiskunnalliset ongelmat. Ensimmäinen menestysteos, romaani ”He etsivät” ("Iskateli", 1954) kertoo ihanteellisesti byrokratiaa, välinpitämättömyyttä ja pyrkyryyttä vastaan taistelevasta tiedemiehestä. ”Häiden jälkeen” ("Posle svadby", 1958) kuvaa komsomolin maaseudulle lähettämän nuoren keksijän kokemuksia. Nikita Hruštšovin suojasään hengessä kirjoitetun romaanin ”Päin ukkosta” ("Idu na grozu", 1962) aiheena on uuden ja vanhan ajattelun kamppailu tiedemaailmassa. Sodanvastaista tuotantoa edustaa Ales Adamovitšin kanssa laadittu dokumentaarinen teos ”Leningradin piiritys” ("Blokadnaja kniga", 1979). Granin työskenteli myös matkakirjailijana ja esseistinä. Hänen teostensa pohjalta on tehty useita elokuvia.
Kirjailijalle myönnettiin sosialistisen työn sankarin arvonimi, kaksi Leninin ja useita muita kunniamerkkejä sekä Neuvostoliiton (1977) ja Venäjän (2001) valtionpalkinnot. Hän toimi aktiivisesti Neuvostoliiton kirjailijaliitossa ja kansalaisjärjestöissä. Gorbatšovin aikana Granin valittiin Neuvostoliiton kansanedustajaksi.
Quinton Jackson

Quinton Ramone Jackson (s. 20. kesäkuuta 1978), joka tunnetaan myös nimellä Rampage Jackson, on yhdysvaltalainen vapaaottelija. Hänellä on ollut vuodesta 2013 sopimus Bellator MMA:n kanssa ja hän on myös entinen UFC:n kevyen raskaansarjan mestari. 
Vapaaottelu-ura.
Jackson oli UFC:n mestari toukokuusta 2007, jolloin voitti pitkäaikaisen mestarin Chuck Liddellin teknisellä tyrmäyksellä, heinäkuuhun 2008, jolloin hävisi Forrest Griffinille tuomariston päätöksellä. Hän puolusti mestaruuttaan menestyksellä kerran, syyskuussa 2007, jolloin voitti PRIDE Fighting Championshipsin mestarin Dan Hendersonin tuomariston päätöksellä. Ennen siirtymistään UFC:hen vuonna 2007 myös Jackson otteli pitkään PRIDEssa, vuodesta 2001.
Näyttelijänä.
Vapaaottelun lisäksi Jackson on esiintynyt useissa elokuvissa ja televisio-ohjelmissa, kuten "Confessions of a Pit Fighter", "Miss March", "The Midnight Meat Train", "Kellarin kunkku", "Jackass" sekä "Pimp My Ride". Hänen suurin roolinsa oli toimintaelokuvassa "The A-Team", jossa hän esitti Mr. T:n 1980-luvulla tunnetuksi tekemää hahmoa.
Night Is Young

”Night Is Young” on laulu kanadalaiselta laulaja-lauluntekijä Nelly Furtadolta, ja ensimmäinen single ensimmäiseltä kokoelma-albumiltansa "The Best Of Nelly Furtado". Laulun on kirjoittanut Furtado itse, Staybent Krunk-Delic ja Salaam Remi, joka tuotti laulun.
Taustaa.
”Night Is Young” oli vuotanut nettiin alkuvuodesta 2010 nimellä ”Free”. Se luultiin olevan Furtadon uudella albumilla "Lifestyle", jota myöhemmin lykättiin. Lopulta se liitettiin kokoelma-albumille "The Best of Nelly Furtado" yhtenä kolmesta uudesta kappaleesta. Kappale sai ensi-iltansa virallisesti 3. lokakuuta 2010 BBC Radio 1:llä. Laulu on tyyliltään tanssi-elektroninen ja sanoitukset viittaavat sanontaan Carpe diem, nauttia elämästä, rakkaudesta ja hauskanpidosta.
Kansainvälinen radiotieteen unioni

Kansainvälinen radiotieteen unioni ("International Union of Radio Science" eli URSI) on vuonna 1919 perustettu radiotieteen tutkimusta edistävä maailmanlaajuinen organisaatio. Sillä on 35 maassa kansalliskomitea. 
URSIn toimialue kattaa sähkömagneettisen spektrin. Organisaation päätapahtuma on kolmen vuoden välein pidettävä yleiskokous. 
URSIn toiminta tehdään 10 tieteellisessä komissiossa. 
Suomen URSIn kansalliskomitealla on 15 jäsenyhteisöä ja se järjestää vuosittaiset Radiotieteen päivät.
Tadeusz Bór-Komorowski

Tadeusz Komorowski (1. kesäkuuta 1895 – 24. elokuuta 1966) oli puolalainen kenraali, joka tunnetaan paremmin nimellä Bor-Komorowski.
Komorowski syntyi Lwówissa, Itävalta-Unkarissa (nykyisin Ukrainassa). Ensimmäisessä maailmansodassa hän palveli upseerina Itävalta-Unkarin armeijassa, ja sodan jälkeen hänestä tuli Puolan armeijan upseeri ja Grudziądzin Ratsuväkikoulun komentaja.
Kansannousun johtajana.
Komorowski osallistui Saksaa vastaan käytyihin taisteluihin toisen maailmansodan alussa vuonna 1939. Hän auttoi koodinimellä "Bór" järjestämään vastarintaliikkeen toimintaa Krakovan alueella. Heinäkuussa 1941 hänestä tuli Kotiarmeijan eli AK:n apulaiskomentaja, ja hänet nimitettiin maaliskuussa 1943 prikaatikenraaliksi.
Vuonna 1944, kun Neuvostoliiton joukot etenivät Puolaan, Puolan pakolaishallitus Lontoossa kehotti Bor-Komorowskia valmistautumaan aseelliseen kapinaan Varsovassa. Pakolaishallitus halusi palata pääkaupunkiin vapauttamaan puolalaiset ja estämään kommunistien valtaantulo Puolassa, mitä Stalin oli selkeästi käynnistämässä.
Varsovan kansannousu alkoi Komorowskin käskystä 1. elokuuta 1944, ja kapinalliset ja Kotiarmeija valtasivat suurimman osan Keski-Varsovasta. Neuvostoliiton armeija oli vain parinkymmenen kilometrin päässä Varsovasta. Stalinin määräyksestä kansannousulle ei annettu mitään apua. Stalin kuvasi kansannousua "rikolliseksi seikkailuksi". Britannia onnistui pudottamaan kapinallisille tarvikkeita lentoteitse, mutta ne päätyivät enimmäkseen saksalaisille. Saksalaisten käytettävissä oli suuria joukkoja Waffen-SS:sta ja lisäksi Neuvostoliiton armeijan karkureita, jotka toimivat erityisen brutaalisti, Erich von dem Bachin komentamina.
Syyskuussa 1944 Bor-Komorowski ylennettiin Puolan armeijan ylipäälliköksi.
Kansannousun jälkeen.
Kaksi kuukautta taistelujen jälkeen Bor-Komorowski antautui saksalaisille sillä ehdolla, että Saksa pitää AK:n taistelijoita sotilaina. Bor-Komorowski joutui internointileirille Saksassa. Huolimatta saksalaisten painostuksesta hän kieltäytyi antamasta antautumismääräystä Puolan Kotiarmeijalle, joka taisteli edelleen Saksan määräysvallan alla olevassa Puolassa. Vapauduttuaan sodan lopussa hän vietti loppuelämänsä Lontoossa, jossa hän toimi aktiivisesti Puolan emigranttipiireissä. Vuosina 1947–1949 hän toimi pääministerinä Puolan pakolaishallituksessa, jota ei tosin enää pidetty Puolan hallituksena Länsi-Euroopan maiden taholta. Lontoossa hän kirjoitti elämäkerran "Maanalainen armeija" (1951). Hän kuoli Lontoossa 71-vuotiaana..
WebM

WebM on Googlen kehittämä lisenssimaksuton säiliötiedostomuoto, jonka kehitystavoite on olla korkealaatuinen avoin standardi HTML5-videolle.
WebM-tiedostossa VP8-koodekilla pakattu video ja Vorbis-koodekilla pakattu ääni sisällytetään Matroskaan perustuvaan säiliöön. Uudemmissa versioissa WebM tukee myös VP9-videokoodekkia ja Opus-äänikoodekkia. Hanke julkaisee WebM:ään liittyviä ohjelmia BSD-lisenssin alla ja kaikki käyttäjät saavat maailmanlaajuisen, ei-eksklusiivisen, ilmaisen, rojaltittoman patenttilisenssin.
Cezary Augustynowicz

Cezary Augustynowicz (s. 18. joulukuuta 1970, Morąg) on puolalainen black metal -muusikko, joka on toimii yhtyeen Christ Agony laulaja-kitaristina.
Diskografia.
Christ Agony
Moon
Whispers
Nox Lunaris
Union
Vierailuja
Boston Promenade

Boston Promenade (ent. Boston Promenade Big Band/Jazz Band) on Helsingissä toimiva big band -orkesteri. 
Boston Promenade perustettiin alun perin Helsingin kauppakorkeakoulun ylioppilaskunnan yhteyteen vuonna 1964, ja se on vuosien saatossa kasvanut puhallinseitsikosta täysmittaiseksi big bandiksi.
Kokoonpano ja toiminta.
Orkesteriin kuuluu kapellimestari, 5 saksofonistia, 4 pasunistia, 4 trumpetistia, komppiryhmä (yht. 18 soittajaa), 4-6 laulusolistia sekä kaksi ääniteknikkoa. Nykyisin Boston Promenade esiintyy itse järjestetyissä konserteissa sekä erilaisissa yksityistilaisuuksissa. Viiden vuoden välein järjestetään juhlakonsertti. Yhtyeen musiikkirepertuaari koostuu nykyisin niin vanhoista jazz-standardeista kuin soul-, funk-, pop- ja rock-klassikoista sisältäen myös kotimaista tuotantoa. Yhteistyötä on tehty monien suomalaisten artistien kuten myös Boston Promenaden entisten jäsenten kanssa. Boston Promenade osallistuu hyväntekeväisyystoimintaan ja on yksi Lastenklinikoiden Kummeista.
Maarata

Maarata on 500 cc nelitahtisilla, kaksivaihteisilla, jarruttomilla metanolia käyttävillä moottoripyörillä tapahtuvaa kilpa-ajoa. 
Laji muistuttaa speedwayta. Merkittävimmät erot ovat:
Suomessa ratana käytetään yleensä raviratoja. Vuonna 2012 Kauhajoelle valmistui Suomen ensimmäinen erityisesti moottoripyörille tarkoitettu maarata, jonka pituus on n. 650 metriä. Puhekielessä maarata-ajot tunnettiin jappiajoina. Nimitys syntyi kisakaytössä yleisestä J.A.P.-moottorista.
Prozak

Prozak (oik. Steven T. Shippy, s. 8. marraskuuta 1971 Saginaw, Michigan) on yhdysvaltalainen rap-muusikko ja elokuvaohjaaja. Hänen nimensä on muunnelma tunnetusta mielialalääkkeestä Prozacista, joka tunnetaan yleismaailmallisesti paremmin fluoksetiinin kauppanimenä. Prozak on taustaltaan egyptiläinen.
Jarno Peltonen

Jarno Juhani Peltonen (s. 5. maaliskuuta 1936 Tampere) on Didrichsenin taidemuseon hallituksen puheenjohtaja ja kansainvälisesti arvostettu taiteen asiantuntija. Hän toimi vuodesta 1974 eläkkeelle jäämiseensä asti Taideteollisuusmuseon johtajana.
Peltonen on valmistunut 1964 filosofian maisteriksi Helsingin yliopistosta.
Kosmonautiikan museo

Kosmonautiikan museo on Moskovassa sijaitseva entinen neuvostoliittolainen ja nykyinen venäläinen avaruuden tutkimuksen museo. Sen päällä on Avaruuden valloittajien muistomerkki. Monumentti pystytettiin vuonna 1964. Museo avattiin 10. huhtikuuta 1981..
Museolla on 85 000 avaruustoimintaan liittyvää esinettä. Museon pääteemoja ovat Neuvostoliiton avaruusohjelman pääsuunnittelija Sergei Koroljov, lyhyesti Sputnik, kuuluotain ja Venera-venusluotain sekä Sojuz-avaruusohjelma ja muut miehitetyt avaruuslennot. 
Vuonna 2009 museo avattiin kolmivuotisen remontin jälkeen. Nykyään se esittelee koko maailman avaruusohjelmia, lähinnä ISS-avaruusteeman ja Yhdysvaltojen, Kiinan ja Intian kantorakettien pienoismallien kautta. 
Museossa vierailee vuosittain 300 000 ihmistä.
Johanna Försti

Johanna Försti (s. 1974 Evijärvi) on suomalainen laulaja. Hän on laulanut lukuisissa yhtyeissä ja esiintynyt televisio-ohjelmissa. Förstin ensimmäinen sooloalbumi, rumpali Teppo Mäkysen ”The Stance Brothers” -projektiin perustuva "Jo Stance" julkaistiin lokakuussa 2010.
Opinnot.
Försti kasvoi musikaalisessa perheessä. Kaustisen kansanmusiikkijuhlat on myöntänyt hänen äidilleen Kaisu Förstille Mestaripelimanni-arvonimen. Försti aloitti musiikkiopinnot 10-vuotiaana soittimenaan viulu, jota hän soitti aktiivisesti vuoteen 1998 saakka. Hän opiskeli Kaustisen musiikkilukiossa ja myöhemmin Jyväskylän yliopistossa musiikkikasvatuksen laitoksella.
Förstin laulajanura alkoi Jyväskylässä ikään kuin sattumalta, kun hänet laitettiin taustalaulajaksi tyttöbändi Souldiersin harjoituksissa. Kun yhtyeen soololaulajan ääni petti, Försti pääsi hänen tilalleen.
Försti on opiskellut myös Helsingin ammattikorkeakoulu Stadiassa Pop/jazzmusiikin koulutusohjelmassa. Försti soittaa viulun lisäksi pianoa, kitaraa, bassoa ja banjoa.
Yhtyeet ja esiintymiset.
Försti on laulanut Sami Pitkämön orkesterissa MTV3:n Tanssii tähtien kanssa -televisio-ohjelmassa. Hän on lisäksi toiminut Yle TV2:n Obladii-musiikkiohjelman vakituisena kapteenina.
Förstin ja rumpali Teppo Mäkysen yhteinen albumi "Jo Stance" julkaistiin 13. lokakuuta 2010 Ricky-Tick Records -levymerkillä sekä CD- että LP-muodossa. Albumilta julkaistiin kesäkuussa 2010 single ”Hey Girl”, ja kappale oli Radio Helsingin soitetuin heinäkuussa 2010. Itse albumi nousi Suomen viralliselle albumilistalle viikolla 43/2011 sijalle 36, ja pysyi listalla neljä viikkoa.
Edellä mainittujen yhtyeiden lisäksi Försti hän on laulanut soul- ja funkmusiikkia muun muassa UMOn, Lenni-Kalle Taipaleen, Sami Saaren, Niko Ahvosen, Heikki Silvennoisen, Tuomo Prättälän, Quintessencen, Huban, Lemmen Jättiläisten, Jellyn sekä Boston Promenaden kanssa. Hän laulaa yhdellä kappaleella Cheekin vuonna 2008 julkaistulla levyllä "Kuka sä oot". Lisäksi hän toimi Kaartin Combon solistina Presidentinlinnassa vuoden 2010 itsenäisyyspäivän vastaanotolla.
Försti oli mukana Tähdet, tähdet -televisiosarjan kolmannella tuotantokaudella syksyllä 2016 ja sijoittui toiseksi.
Suuren isänmaallisen sodan keskusmuseo

Suuren isänmaallisen sodan keskusmuseo () tai lyhyesti Voitonmuseo (ven. Музей Победы) on Moskovassa sijaitseva sotamuseo. Se on eräs suurta isänmaallista sotaa eli toista maailmansotaa esittelevistä sotamuseoista entisen Neuvostoliiton alueella. Moskovan Suuren isänmaallisen sodan keskusmuseo sijaitsee Poklonnaja Gorassa. Museo avattiin 9. toukokuuta 1995. Sen suunnitteli Anatoli Trofimovitš Poljanski. Museon rakentaminen aloitettiin vuonna 1986. Museossa on noin 80 000 näyttelyesinettä noin 14 000 neliömetrin tiloissa.
Talvisodan alkamisen muistopäivänä 30. marraskuuta 2019 museo kertoi Twitter-tilillään talvisodan alkamisesta. Twiitti uutisoitiin Suomessa laajasti, koska twiitin tulkittiin tarkoittaneen, että talvisodan aloituksen syynä oli suomalaisen tykistön ammunta Neuvostoliiton joukkojen asemiin eli toisin sanoen että Suomi olisi ampunut Mainilan laukaukset. Muutama päivä myöhemmin museo vastasi Iltalehden lähettämään tiedusteluun, että twiitin sanoma oli käännetty venäjän kielestä virheellisesti: twiitin sisältö viittasi Neuvostoliiton Suomelle lähettämään noottiin.
Asevoimien keskusmuseo

Asevoimien keskusmuseo () on Moskovassa sijaitseva sotamuseo, joka tunnetaan edelleen myös Neuvostoarmeijan museona. 
Vladimir Lenin avasi museon ensimmäisen näyttelyn 25. toukokuuta 1919. 23. joulukuuta 1919 hyväksyttiin laki pysyvästä museosta. Museo sijaitsi vuosikymmenien aikana useissa eri paikoissa, kunnes se siirrettiin vuonna 1965 nykyiseen paikkaansa.
Tuvalun pääministeri

Tuvalun pääministeri on Tuvalun hallituksen päämies. Pääministerin valitsee parlamentti, jonka vaalit ovat neljän vuoden välein. Pääministeri valitsee hallituksen, johon hän voi valita korkeintaan kymmenen jäsentä. Parlamentti pystyy erottamaan pääministerin epäluottamuslauseen jälkeen.
Tuvalulla on itsenäisyytensä aikana ollut neljätoista pääministeriä, joista kaksi on ollut virassa kahdesti. Nykyinen pääministeri on Kausea Natano.
Tuvalun kenraalikuvernööri

Tuvalun kenraalikuvernööri on Tuvalun valtionpäämiehen, Tuvalun monarkin edustaja Tuvalulla. Monarkki nimittää kenraalikuvernöörin pääministerin neuvon perusteella. Kenraalikuvernöörin virka on käytännössä seremoniallinen. Kenraalikuvernöörin tulee olla Tuvalun kansalainen sekä virkaan astuessaan 50–65 -vuotias. Kenraalikuvernöörin virka-asunto sijaitsee maan pääkaupungissa Funafutissa.
Tuvalulla on ollut kymmenen kenraalikuvernööriä. Nykyinen kenraalikuvernööri on Tofiga Vaevalu Falani.
Vuonna 2008 kenraalikuvernöörin palkkio oli 23 768 Australian dollaria vuodessa.
Live and Dangerous

Live and Dangerous on Thin Lizzyn livealbumi vuodelta 1978. Albumi menestyi erittäin hyvin Britanniassa nousten platinalevymyyntiin, ja se on noussut yhdeksi rockhistorian arvostetuimmista livealbumeista. Albumi on nauhoitettu vuoden 1977 kiertueella Lontoossa ja Torontossa. 
Albumin livenauhoituksen aitoudesta on esitetty ristiriitaisia väitteitä. Tuottaja Tony Viscontin mukaan albumi on "75-prosenttisesti studiossa nauhoitettu", kun taas albumin kansivihko toteaa albumin olevan "75-prosenttisesti live". Albumi jäi kitaristi Brian Robertsonin viimeiseksi hänen erottuaan yhtyeestä vuonna 1978.
DVD nimeltä "Live and Dangerous" julkaistiin vuonna 2007. Se sisältää materiaalia samalta kiertueelta sekä myös myöhemmistä konserteista. Vuoden 1977 kiertueelta oleva materiaali julkaistiin albumin vuoden 2011 remasteroidun version bonuksena DVD:nä. Vuonna 2009 julkaistiin "Still Dangerous" -niminen livealbumi, joka sisältää kappaleita vuoden 1977 konsertista Philadelphiasta.
Kappaleet.
Remasteroidun version (2011) bonus-kappaleet ja DVD.
DVD
Varmuudesta

Varmuudesta () on filosofi Ludwig Wittgensteinin postuumisti julkaistu teos. Teos on koottu Wittgensteinin muistikirjoihinsa kirjoittamista huomautuksista, jotka hän kirjoitti viimeisen puolentoista elinvuotensa aikana, vuoden 1949 syksystä kuolemaansa, huhtikuuhun 1951 saakka. Teoksen viimeiset huomautukset on päivätty vain kahta päivää ennen Wittgensteinin kuolemaa. Elizabeth Anscombe ja Georg Henrik von Wright, kaksi Wittgensteinin kolmesta jäämistönhaltijasta, kokosivat teoksen eri muistikirjoista, ja teos julkaistiin vuonna 1969.
Muistikirjat, joista teos on koottu, ovat von Wrightin luokituksen mukaan MS 172 (teoksen pykälät 1–65), MS 174 (§ 66–192), MS 175 (§ 193–425), MS 176 (§ 426–523) ja MS 177 (§ 638–676). Wittgenstein käsitteli vastaavia teemoja myös muissa muistikirjoissa, joita ei kuitenkaan sisällytetty teokseen. Vastaavasti kaikkea edellä mainittujen muistikirjojen sisältöä ei ole julkaistu tässä teoksessa, vaan muun muassa teoksissa "Huomautuksia väreistä" ja "Yleisiä huomautuksia".
Eräät tutkijat ovat pitäneet "Varmuudesta"-teosta Wittgensteinin kolmantena pääteoksena "Tractatus Logico-Philosophicuksen" ja "Filosofisten tutkimusten" ohella. Eräänä syynä tähän on se, että teos on temaattiselta yhtenäisyydeltään lähes ainutlaatuinen Wittgensteinin tuotannossa.
"Varmuudesta"-teoksen aiheena ovat tietoteorian alaan kuuluvat seikat, etenkin tiedon ja varmuuden käsitteet. Teoksen taustalla ovat George Edward Mooren teokset "Terveen järjen puolustus" ja "Ulkomaailman olemassaolon todistus" sekä Wittgensteinin käymät keskustelut Norman Malcolmin kanssa.
RWD-21

RWD-16, RWD-16bis ja RWD-21 olivat 1930-luvun puolalaisia yleisilmailulentokoneita, joita tuotti RWD. Suurin ero koneiden välillä oli RWD-21:n voimakkaampi moottori. 
RWD-16bis kehitettiin vuonna 1938 ja sen suunnitteli Andrzej Anczutin. Vain kansi konetta rakennettiin keväällä 1939. Kone oli moderni siinä suhteessa, että oli rinnakkainistuttava.
RWD-21-mallissa oli 91-hevosvoimainen moottori. Koneen prototyyppi lensi helmikuussa 1939. Kuusi konetta ehdittiin valmistaa ennen Saksan hyökkäystä Puolaan.
Yalın

Yalın (oikea nimi Hüseyin Yalın) on turkkilainen poplaulaja. Hän saavutti menestystä laululla "Zalim".
Yksityiselämä.
Hüseyin Yalın syntyi 30. maaliskuuta 1980 Istanbulissa, Turkissa. Hän sävelsi ensimmäisen laulun lukiovuosinaan ja kaivautui syvemmälle musiikkiin, kun opiskeli yliopistossa taloustieteitä. Tuolloin hän levytti ensimmäisen demo-CD:n. Yalınista tuli Turkin suosituimpia laulajia.
Iterointi

Iterointi on yleinen nimitys menetelmille, joissa samoja työvaiheita toistetaan niin kauan, kunnes toistot halutaan lopettaa. Iteroinnissa toistettavaa työvaihetta kutsutaan "iteraatioksi" tai "iterointiaskeleeksi". Iterointi ei välttämättä aina konvergoidu kohti haluttua lopputulosta.
Esimerkki yksinkertaisesta iteraatiosta on vaikkapa lautasella olevan kakun leikkaaminen osiin siten, että ensin kakku leikataan puoliksi, jonka jälkeen puolikkaat leikataan puoliksi ja palasten puolittamista jatketaan kunnes palat ovat halutun kokoisia. Tässä menetelmässä iterointiaskel on "Leikkaa lautasella olevat palat puoliksi" ja tätä iterointiaskelta toistetaan haluttuun rajaan asti.
Matematiikassa.
Matematiikassa iteroinniksi kutsutaan esimerkiksi menetelmiä joissa esimerkiksi yhtälö ratkaistaan approksimatiivisesti toistamalla laskutoimituksia, jotka tuottavat yhä tarkemman lopputuloksen, kunnes haluttu tarkkuus on saavutettu.
Tietojenkäsittelyssä.
Ohjelmointikielissä yleisen silmukkarakenteen yhtä kierrosta kutsutaan iteraatioksi. 
Java-koodi, joka tulostaa lukujonosta (0,1,2...,9) yhden termin kerrallaan. 
for (int i = 0; i &lt; 10; i++){
 System.out.println(i);
Ohjelmistotuotannossa iteraatio voidaan myös yhdistää iteratiiviseen ohjelmistokehitykseen.
Terveydenhuollossa.
Lääkkeen määrääjä voi rajoittaa lääkkeen saannin tapahtuvaksi määräajoin iteroinnilla eli määräämällä lääkemääräyksen toimitettavaksi uudelleen. Iterointia varten lääkemääräykseen merkitään "iter semel" (toimitetaan kerran uudelleen), "iter bis" (toimitetaan kahdesti uudelleen) tai "iter ter" (toimitetaan kolmesti uudelleen)..
Christmas Album

Christmas Album on Boney M. -yhtyeen marraskuussa 1981 julkaistu kuudes studioalbumi. Sen materiaali koostuu ainoastaan jouluaiheisista kappaleista – mukana on muun muassa jo vuonna 1978 julkaistu hittisingle ”Mary's Boy Child/Oh My Lord”. Yhtä lukuun ottamatta kaikki kappaleet ovat cover-versioita.
Kappaleet.
A-puoli
B-puoli
Samum

Samum "samūm" = 'myrkkytuuli') on Pohjois-Afrikassa ja Etu-Aasiassa autiomaasta kesäaikaan puhaltava kuiva, hyvin kuuma tuuli. Tuulen mukana kulkeutuva hiekka ja pöly heikentävät näkyvyyttä. Tuuli on hyvin kuiva, ja sen lämpö voi olla 50 °C. Tuuli on hyvin lyhytkestoinen, alle vuorokauden, jopa vain 20 minuuttia.
Muita kirjoitusmuotoja ovat samiel, sameyel, samoon, samun, simoun ja simoon.
New Yorkin metropolialue

New Yorkin metropolialue () on 20 miljoonan asukkaan alue Yhdysvalloissa. Alue käsittää New Yorkin osavaltion eteläosan lisäksi New Jerseyn, Pennsylvanian ja Connecticutin osavaltion osia. Suurin kaupunki on New York City.
Tyynysota

Tyynysota on yleinen leikki lasten keskuudessa, mutta sitä voivat harrastaa myös nuoret ja aikuiset. Leikissä käytetään tyynyjä taisteluvälineinä kamppailussa toisia vastaan.
Kansainvälistä tyynysotapäivää vietetään vuosittain huhtikuussa. Sen on ideoinut julkisten tilojen käyttöön kannustava Urban Playground -liike ja se järjestettiin ensimmäisen kerran vuonna 2008. Suomessa tapahtumaa on vietetty pienimuotoisesti ainakin Oulussa, jossa se järjestettiin vuonna 2014 neljättä kertaa.
Floridalainen "Pillow Fight Championship" -järjestö pyrkii tekemään tyynysodasta ammattiurheilulajin Ultimate Fighting Championshipin tyyliin. PFC järjestää maksullisilla kanavilla televisioituja tyynysotaotteluita. Ottelussa on kolme 90 sekunnin erää. Lajissa käytetään erikoisvalmisteisia 0,9 kg painoisia tyynyjä. Ottelun voittaa se, joka useimmin onnistuu iskemään vastustajaansa tyynyllä päähän. 
Aikaisemmin samaan on pyrkinyt kanadalainen "Pillow Fight League", jonka osanottajat pukeutuivat esiintymisasuihin ja käyttivät taiteilijanimiä kuten showpainissa. Pelkästään naisille tarkoitettu liiga oli toiminnassa vuosina 2006–2011.
Long Beachin lentoasema

Long Beachin lentoasema () on julkinen lentoasema Long Beachissa, Kaliforniassa. Lentoasema palvelee pääosin Los Angelesin ja Orangen piirikuntia. 
Reittilennot.
Kentällä operoivia lentoyhtiöitä ovat Alaska Airlines, Delta Air Lines, US Airways ja JetBlue Airways.
Historia.
Lentonäytöksissä esiintynyt Earl S. Daugherty perusti vuonna 1919 nykyisen lentoaseman kohdalle maailman ensimmäisen lentokoulun. Vuonna 1923 Daugherty sai paikallisen kaupunginvaltuuston päättämään alueen ottamisesta Long Beach Beachin julkiseksi lentoasemaksi. Lentoasema otettiin liikenteelle käyttöön 1920-luvulla.
Terminaalit.
Long Beachin lentoasemalla on yksi matkustajaterminaali ja useita muita pienlentokone- ja rahtiterminaaleja.
Melu.
Lentoasema pyrkii pitämään sen keskimääräisen melutasonsa muihin lentokenttiin nähden hyvin vähäisenä, keskimäärin 65 desibelissä. 
Energiansäästö.
Vuonna 2009 Long Beachin lentoasema rakensi ensimmäiset aurinkopaneelinsa. Lentoaseman oman arvion mukaan aurinkopaneelit säästävät koko elinkaarensa aikana noin neljännesmiljoona kiloa hiilidioksidipäästöjä.
PunkBuster

PunkBuster on tietokoneohjelma, jonka tarkoitus on havaita ja estää huijausohjelmien ja -koodien käyttö verkkopeleissä. Ohjelman on luonut Tony Ray ja sitä kehittää Even Balance.
PunkBuster etsii huijareita tarkkailemalla tietokoneen muistia pelin taustalla. Ohjelma helpottaa palvelimien ylläpitäjien ja valvojien työtä huijareiden metsästämisessä. Sillä voidaan poistaa huijaava, kiroileva tai joitakin yksinkertaisia sääntöjä rikkova pelaaja pelistä antamalla hänelle väliaikainen tai pysyvä porttikielto.
PunkBusterin beetaversio julkaistiin 21. syyskuuta 2000 Half-Life-peliä varten. Sitä käytetään mm. Ubisoftin, EA Gamesin ja Activisionin peleissä.
Estot.
PunkBusterin käyttämä estolistaus tallettaa pelaajan GUID:n tai tiedot pelijärjestelmän kokoonpanosta pelaajan tunnistamiseksi.
Virheelliset estot.
Vuonna 2013 PunkBuster esti syyttömiä Battlefield 4 -pelaajia koodilla "Gamehack #89265". Evenbalance ilmoitti nopeasti kyseessä olevan virheellinen esto, jonka syyksi ilmoitettiin toinen ohjelma.
Pikkutyranninapsija

Pikkutyranninapsija ("Camptostoma obsoletum") on Keski- ja Etelä-Amerikassa tavattava tyranneihin kuuluva varpuslintu.
Koko ja ulkonäkö.
Kooltaan pikkutyranninapsija on noin 10 cm. Laji on selästään väritykseltään harmahtavan ruskea ja päälaki on muuta ruumista ruskeampi. Päälaella on tuuhea töyhtö ja silmien ympärillä ohuet valkoiset renkaat. Ruskeissa siivissä on kaksi siipijuovaa, jotka voivat olla valkoisia tai kanelinruskeita alalajista riippuen. Rinta on väriltään harmahtavan keltainen ja vatsa on linnulla vaalean keltainen.
Levinneisyys ja elinympäristö.
Keski-Amerikassa pikkutyranninapsijaa tavataan Costa Ricasta ja Panamasta. Etelä-Amerikassa linnun levinneisyysalue ulottuu Andeilla Venezuelasta Peruun, Guyanaan, Surinameen, Ranskan Guayanaan sekä Brasiliasta Argentiinaan. Pikkutyranninapsijan elinympäristöä ovat kuivat pensaikot, kosteiden metsien reunamaat ja puutarhat. Tiheitä metsiä lintu välttelee. Pikkutyranninapsijan elinympäristöt sijaitsevat yleensä alle 1 000 metrin korkeudella merenpinnasta.
Elintavat.
Pikkutyranninapsijat liikkuvat yleensä yksin tai pareittain eivätkä yleensä liity sekaparviin. Ravintonaan laji käyttää hyönteisiä ja muita selkärangattomia sekä marjoja. Ravintonsa se etsii pensaiden lehdiltä tai pyydystää ilmasta. Pikkutyranninapsijan pallomainen pesä sijaitsee yleensä hyvin kätkettynä melko korkealla. Naaras munii kaksi valkoista kanelinruskeapilkullista munaa.